ம. வே. திருஞானசம்பந்தப்பிள்ளை - தமிழ் விக்கிபீடியா (Tamil Wikipedia)

# ம. வே. திருஞானசம்பந்தப்பிள்ளை

### கட்டற்ற கலைக்களஞ்சியமான விக்கிபீடியாவில் இருந்து.

ம. வே. திருஞானசம்பந்தப்பிள்ளை (1885 - 1955) யாழ்ப்பாணம் மட்டுவிலைச் சேர்ந்த ஈழத்து எழுத்தாளர். கோபால நேசரத்தினம் என்னும் சமூக புதினத்தை எழுதியவர்.

## [தொகு] வாழ்க்கைக் குறிப்பு

திருஞானசம்பந்தபிள்ளை மேலைப் புலோலியைச் சேர்ந்த உரையாசிரியர் ம. க. வேற்பிள்ளையின் புதல்வர். சைவப் பெரியார் சு. சிவபாதசுந்தரனாரின் மருகர். கவிஞர் மகாலிங்கசிவத்தின் மூத்த சகோதரர். பண்டிதமணி சி. கணபதிப்பிள்ளையின் ஆரம்ப கால ஆசிரியர். யாழ் இந்துக் கல்லூரியில் 1912ஆம் ஆண்டு தொடக்கம் 35 ஆண்டுகள் தமிழ்ப் பண்டிதராகக் கடமையாற்றியவர். தமிழும் சைவமும் அங்கு கற்பித்தவர். இந்து சாதனம் இதழின் ஆசிரியராகவும் விளங்கியவர்.

## [தொகு] நாடக ஈடுபாடு

சரஸ்வதி விலாச சபை (1914) என்ற பெயரில் யாழ்ப்பாணத்தில் தொடங்கப்பெற்ற நாடக சபையில் நடிகராகவும், நாடகாசிரியராகவும் விளங்கினார்.

## [தொகு] நாவலாசிரியர்

தமிழை மரபு முறை நின்று கற்றவர். அவர் எழுதிய மாணிக்க சுவாமிகள் சரித்திரச் சுருக்கம் அவரின் பாண்டித்தியத்திற்கு எடுத்துக்காட்டு. மூன்று நாவல்களை எழுதி வெளியிட்டார். இவற்றில் கோபால நேசரத்தினம் (1927) அக்காலத்தில் மிகச் சிறப்பாகப் பேசப்பட்ட நாவலாகும். "யாழ்ப்பாணத்தின் மத்தியதர வர்க்கத்தையும், பொருளாதாரத்தில் தாழ்ந்திருந்த மக்களையும் அவர்களின் வாழ்வியல்களையும் கூர்ந்து நோக்கி அவற்றைச் சுவைபடக் கதை வடிவில் அமைத்திருந்தார். கிறிஸ்தவ சமயப் பின்னணியிலே சன்மார்க்கச் சீவியத்தை வலியுறுத்தும் வகையில் இவரின் நாவல் அமைந்திருந்தது." [1]

## [தொகு] வெளிவந்த நூல்கள்

- மாணிக்க சுவாமிகள் சரித்திரச் சுருக்கம்
- காசிநாதன் நேசமலர் (நாவல், 1924)
- துரைரத்தினம் நேசமணி (நாவல், 1927)
- கோபால நேசரத்தினம் (நாவல், இது 1921இல் எழுதப்பட்டு 1927இல் வெளிவந்தது. 1948இல் இரண்டாம் பதிப்பு வெளிவந்தது)
- ஓம் நான் சொல்லுகிறேன் (குறுநாவல், இக்கதை அறுபதுகளில் தமிழ் மலர் 10ம் தரப் பாட நூலில் வெளியானது)

## [தொகு] குறிப்புகள்

1. ↑ சொக்கன், உலகம் பலவிதக் கதைகளின் வரிசையில் கோபால நேசரத்தினம் - ஓர் அறிமுகம், மல்லிகை, ஜனவரி 2005

"http://ta.wikipedia.org../../../%E0%AE%AE/2E/_/%E0%AE%AE._%E0%AE%B5%E0%AF%87._%E0%AE%A4%E0%AE%BF%E0%AE%B0%E0%AF%81%E0%AE%9E%E0%AE%BE%E0%AE%A9%E0%AE%9A%E0%AE%AE%E0%AF%8D%E0%AE%AA%E0%AE%A8%E0%AF%8D%E0%AE%A4%E0%AE%AA%E0%AF%8D%E0%AE%AA%E0%AE%BF%E0%AE%B3%E0%AF%8D%E0%AE%B3%E0%AF%88.html" இலிருந்து மீள்விக்கப்பட்டது

பக்க வகைகள்: ஈழத்து எழுத்தாளர்கள்

##### Views

- கட்டுரை
- உரையாடல்
- நடைமுறையிலுள்ள திருத்தம்

##### தேடு